Document ID: 31993D0352

ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Ιουνίου 1993 για τον καθορισμό των παρεκκλίσεων από τους όρους εγκρίσεως των μεθοριακών σταθμών ελέγχου που βρίσκονται στα λιμάνια στα οποία εκφορτώνονται ψάρια που προέρχονται από τρίτες χώρες
(93/352/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων που προέρχονται από τρίτες χώρες και εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 18 παράγραφος 4,
Εκτιμώντας:
ότι οι μεθοριακοί σταθμοί ελέγχου πρέπει να πληρούν τις γενικές προϋποθέσεις που καθορίστηκαν από την οδηγία 90/675/ΕΟΚ- ότι για την έγκριση των σταθμών αυτών θεσπίστηκαν συμπληρωματικές προϋποθέσεις με την οδηγία 92/525/ΕΟΚ της Επιτροπής (3)-
ότι, όσον αφορά την εκφόρτωση ψαριών στα λιμάνια, πρέπει να ληφθεί υπόψη η ιδιαιτερότητα του προϊόντος και συνεπώς να υπάρξει παρέκκλιση από ορισμένες διατάξεις όσον αφορά τους μεθοριακούς σταθμούς ελέγχου και το προσωπικό που είναι επιφορτισμένο με την οργάνωση των ελέγχων αυτών-
ότι στο πλαίσιο αυτό πρέπει να ληφθούν υπόψη υγειονομικοί κανόνες που διέπουν την παραγωγή και τη διάθεση στην αγορά των αλιευτιών προϊόντων που καθορίστηκαν από την οδηγία 91/493/ΕΟΚ του Συμβουλίου (4), για τις προϋποθέσεις εγκρίσεως των μεθοριακών σταθμών ελέγχου που βρίσκονται στα λιμάνια στα οποία εκφορτώνονται ψάρια-
ότι στις αρμόδιες αρχές των κρατών μελών πρέπει να δοθεί η δυνατότητα να ορίσουν τους υπεύθυνους επίσημους φορείς των ελέγχων των ψαριών, οι οποίοι πρέπει να έχουν τα απαιτούμενα προσόντα γι' αυτού του τύπου τον έλεγχο-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αρμόδια αρχή κάθε κράτους μέλους ορίζει τον επίσημο φορέα που συνιστάται ειδικά για να είναι υπεύθυνος για τη διεξαγωγή των κτηνιατρικών ελέγχων των ψαριών στους μεθοριακούς σταθμούς ελέγχου που βρίσκονται στα λιμάνια στα οποία εκφορτώνονται τα ψάρια. Ενημερώνει επ' αυτού τα άλλα κράτη μέλη και την Επιτροπή.
Άρθρο 2
Κατά παρέκκλιση από το σημείο 2 του παραρτήματος της οδηγίας 92/525/ΕΟΚ, η εκφόρτωση των ψαριών πρέπει να διεξάγεται σύμφωνα με το σημείο 2 του κεφαλαίου ΙΙ του παραρτήματος της οδηγίας 91/493/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 1 Ιουνίου 1993.

Labels: 8
3
5
6